text: AraMaó | Ara Maó participa en la redacció del II Pla Estratègic de Polítiques Públiques LGTBI en Matèria de Diversitat Sexual, Familiar i de Gènere de les Illes Balears
  Posted at 08:02h in Ciutat educadora i per la cultura, Drets LGTBIQ+	by	aramaó 0 Comments
  La setmana passada, el Ple del Consell de Lesbianes, Gais, Trans, Bisexuals i Intersexuals de les Illes Balears (Consell d'LGTBI), celebrat de forma telemàtica, va aprovar el II Pla Estratègic de Polítiques Públiques LGTBI i en Matèria de Diversitat Sexual, Familiar i de Gènere del Govern de les Illes Balears.
  Des d'Ara Maó hem participat en els grups de treball que han elaborat el pla, proposant accions encaminades a reforçar el paper dels ajuntaments en l'àmbit de la prevenció de la LGTBIfòbia i el desenvolupament ple dels drets del col·lectiu.
  Aquest segon pla preveu cinc objectius:
  1) Impulsar, implementar i coordinar polítiques públiques en matèria LGTBI des d'un enfocament transversal.
  2) Contribuir a identificar i reduir l'origen de les desigualtats i de les violències que pateix el col·lectiu LGTBIQ+.
  3) Remoure els obstacles que troben les persones i famílies LGTBIQ+ per tenir una vida lliure de violència i discriminació a tots els àmbits.
  4) Potenciar i consolidar les capacitats d'interlocució i de suport a les entitats LGTBIQ+ de les Illes Balears per cooperar en les estratègies i accions en matèria de diversitat sexual, familiar i de gènere a les Illes Balears.
  5) Impulsar accions encaminades a restituir la memòria i la dignitat dels col·lectius i de les persones que varen ser sotmeses històricament a pràctiques discriminatòries, d'estigmatització i persecució durant la dictadura i els primers anys de transició per raó de la seva orientació sexual, identitat de gènere, expressió de gènere o característiques sexuals.
  Un centenar d'accions
  El Pla compta amb un pressupost total de 2,58 milions d'euros per al període del 2021 al 2024, amplia i aprofundeix les línies estratègiques iniciades durant el primer pla, i inclou més d'un centenar d'accions en àmbits com l'educació, la salut, laboral, la memòria històrica o l'activisme social a les Balears.
  Algunes d'aquestes accions les desenvoluparà el Govern i d'altres seran abordades pels ens locals, d'acord amb les seves competències.
  Així, el document amplia i aprofundeix les mesures ja iniciades en el Primer Pla Estratègic LGTBI de les Illes Balears (2017-2019) i dona continuïtat a les polítiques públiques iniciades arran de la publicació de la Llei 8/2016, de 30 de maig, per garantir els drets de lesbianes, gais, trans, bisexuals i intersexuals i per erradicar l'LGTBI-fòbia.